Diari Oficial de la Generalitat Valenciana


Sumari del DOGV 5189, del 01-02-2006 (2006/757)

ORDE de 30 de desembre de 2005, de la Conselleria d'Empresa, Universitat i Ciència, per la qual es regulen les ajudes en matèria de modernització del comerç interior per a l'exercici 2006.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/757


Data del document
:   30-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * modernització de l'empresa
    * promoció del comerç
    * manifestació comercial
    * ajuda pública
    * suport econòmic
    * empresa privada
    * ajuda a les empreses
    * organització patronal
    * institució pública
    * administració local
    * comerç interior
    * societat sense fins de lucre
    * reciclatge professional

ORDE de 30 de desembre de 2005, de la Conselleria d'Empresa, Universitat i Ciència, per la qual es regulen les ajudes en matèria de modernització del comerç interior per a l'exercici 2006. [2006/757]  
El comerç és una activitat viva que actua intensament en el camp de les relacions entre les persones, per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Per damunt de la faceta estrictament econòmica, certament rellevant en si, eixe caràcter s'accentua més quan es consideren aspectes concrets de la seua relació amb el territori i d'enfortiment de la cohesió interior del grup humà, dos trets molt units a l'evolució de l'activitat.  
Eixe nexe, de gran importància històrica per al desenvolupament dels nostres pobles i ciutats, demana l'atenció dels poders públics sobre el desenvolupament present i immediat de l'activitat comercial en l'espai urbà. Així, la Conselleria d'Empresa, Universitat i Ciència té present les necessitats d'acomodar les infraestructures comercials dels municipis, com ara els mercats locals i els centres urbans, tant en el material com en la qualitat de servici al públic, a la realitat del seu entorn vital i en el marc general d'una societat en contínua transformació.  
Es concedix, a més, un tracte particular a la revitalització dels centres històrics de les nostres ciutats, atenent tant la conservació del patrimoni i la cohesió de la trama urbana com la funció mercantil de proveïment a la població; en especial quan es desenvolupa als municipis intermedis i menors de la nostra comunitat. El manteniment i la modernització de les instal·lacions, així com l'adequació de l'entorn urbà en què s'inclouen, mereixen un tracte diferencial per la política comercial.  
Es tracta de posar a la disposició dels ciutadans de la Comunitat Valenciana espais urbans agradables per a la compra i la convivència en què les empreses comercials disposen d'un entorn propici per al desenvolupament de la seua activitat. Per a això s'incentiven les mesures destinades a fomentar l'accessibilitat, la millora en l'ús pels vianants, el mobiliari urbà i la creació d'itineraris comercials als centres urbans.  
D'altra banda, l'ordenació del comerç té molt en compte el fenomen de la cooperació entre els distints agents que intervenen en l'exercici de l'activitat: associacions locals, organitzacions professionals, cambres de comerç, ajuntaments, que constituïxen el teixit social d'ajuda i suport que, a través de les seues actuacions en molt diverses direccions, enriquixen i vigoritzen la tasca directa dels comerciants i les empreses de la distribució de la Comunitat Valenciana. La seua comesa els permet accedir a funcions i servicis a què no poden accedir pels propis mitjans.  
L'associacionisme comercial, sectorial o local és un valor que propaga els seus efectes sobre el conjunt de les empreses del sector, i molt en particular sobre el comerciant individual. Este fenomen ha aconseguit un elevat grau de desenvolupament a la Comunitat, circumstància que l'ha convertit en factor decisiu i àrbitre de la renovació empresarial del comerç valencià. Són agents del canvi: les seues tasques d'informació, estudis, assessorament, formació i difusió de coneixement que fomenten la reacció positiva del comerciant davant els canvis del mercat i les novetats tecnològiques que se li oferixen.  
D'altra banda, les fires comercials que tenen lloc a la Comunitat Valenciana són un autèntic motor i aparador per a la comercialització de productes dels nostres principals sectors productius, alhora que constituïxen un important element dinamitzador del comerç i de l'economia en general en el seu àmbit d'influència.  
En este moment, pròxim ja a l'acabament de la vigència de l'actual Programa Operatiu Integrat de la Comunitat Valenciana el 2007 i amb el repte de la culminació de grans projectes, com la Copa de l'Amèrica, que reforçaran la projecció internacional de la Comunitat Valenciana, cal incidir en els actuals nivells de formació, innovació i inversió del sector comercial de la Comunitat Valenciana, pel seu paper de vertebració del territori i en el manteniment d'una cultura urbana pròpia, així com de continuar aprofundint en l'enriquiment i la diversificació del teixit industrial, comercial i de servicis annexos.  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, atenent un nombre més gran de projectes, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.  
Amb això, pretenem aportar un teixit industrial i comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la plena ocupació.  
Així, atenent que la Llei 8/1986, de 29 de desembre, d'Ordenació del Comerç i Superfícies Comercials, establix en el capítol I del títol IV l'acció de foment que desplegarà la Generalitat, en allò que afecta la reforma de les estructures comercials, així com la necessitat de preparar el nostre sistema distributiu per als reptes que li presentaran els pròxims anys, esta Conselleria d'Empresa, Universitat i Ciència ha considerat oportú consolidar i ampliar el marc d'ajudes a la modernització del comerç interior i a la promoció comercial a fi que, atenent totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat del sector.  
S'assenyala que les ajudes que es concedisquen d'acord amb el que preveu la present orde a les fórmules de comerç associat o integrat amb ànim de lucre, ho seran en el marc del Reglament (CE) número 69/2001, de la Comissió, de 12 de gener del 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30 de 13 de gener del 2001).  
Per això, i en virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública de la Generalitat,  
ORDENE  
TÍTOL I  
Disposicions generals  
Article 1. Objecte i àmbit  
1. L'objecte de la present orde és establir el règim de la concessió d'ajudes en matèria de modernització del comerç interior, per a les accions que s'indicaran, d'acord amb les consignacions pressupostàries que per a l'exercici 2006 establisca la Llei de Pressupostos de la Generalitat.  
2. El règim d'ajudes s'aplicarà tal com es determina en els articles següents.   
Article 2. Accions susceptibles de suport  
1. Les ajudes establides podran anar destinades a finançar les actuacions que s'indicaran en cada tipus de les establides en la present convocatòria.  
2. Les ajudes previstes per a les inversions reflectides en les seccions 1a, 2a i 3a del capítol II, en el capítol III del títol III i en el capítol III del títol IV de la present orde podran tenir caràcter plurianual quan així ho requerisca el termini d'execució de les actuacions objecte d'estes. En este cas, les anualitats corresponents a exercicis futurs quedaran subordinades a l'existència de crèdit en els pressupostos de la Generalitat.  
3. Es podrà subcontractar l'activitat objecte de la subvenció fins al 100 per cent i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions.  
4. En el cas d'ajudes a la inversió, el beneficiari haurà de destinar-la a la finalitat per a la qual es concedix la subvenció durant un període mínim de cinc anys en els termes que preveu l'article 31 de la Llei 38/2003, de 27 de novembre, General de Subvencions.  
5. En tot cas, l'import de les ajudes a les fórmules de comerç associat o integrat amb ànim de lucre no podrà fer que l'import total de les ajudes de minimis que hi reba durant un període de tres anys siga superior a 100.000 euros.  
Article 3. Beneficiaris de les ajudes  
Podran ser beneficiaris de les ajudes les entitats locals territorials, empreses públiques i mixtes, associacions empresarials, institucions firals, entitats públiques i entitats privades sense ànim de lucre i fórmules de comerç associat o integrat, amb personalitat jurídica pròpia, amb independència de la fórmula jurídica que adopten.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades per la present orde hauran de dirigir-se a la Direcció General d'Indústria i Comerç i es presentaran en l'imprés normalitzat, als corresponents serveis territorials de Comerç o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles d'esta orde, dels documents que a continuació s'indiquen:  
a) Documentació acreditativa i identificadora del sol·licitant i del seu representant legal.  
b) Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància mitjançant declaració responsable.   
c) Memòria descriptiva de l'actuació per a la qual se sol·licita l'ajuda, pressupostos detallats per partides i preus unitaris o factures proforma. A més a més, haurà d'aportar-se projecte tècnic, en el cas que ho requerisca la naturalesa de l'actuació i/o quan es tracte d'inversions en obra civil i el seu import siga superior a 60.000 euros, impostos inclosos, el qual haurà de sotmetre's a informe de l'Oficina de Supervisió de Projectes o de tècnics designats per la Conselleria. Els pressupostos i/o factures proforma anteriorment esmentats hauran de ser, en tot cas, externs a l'entitat sol·licitant, quan es tracte de projectes d'inversió, llevat que estos siguen promoguts per les corporacions locals i en este cas hauran d'aportar memòria valorada de la inversió a realitzar.  
d) En el cas d'ajudes a la inversió, programa d'actuació, amb indicació de les fases i els terminis, que garantisca l'execució de les obres en els exercicis per als quals es concedix la subvenció.   
e) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Empresa, Universitat i Ciència i que no hagen experimentat variació.  
f) Declaració de les fonts de finançament del projecte.  
g) Declaració responsable de no estar sotmés a les prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
h) Acreditació documental dels requisits específics exigibles per a cada tipus d'ajuda.  
i) Acreditació documental dels punts rellevants per a la valoració de l'expedient.  
j) Si és el cas, declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.   
k) En el cas que el sol·licitant siga una empresa, declaració responsable del compliment de la normativa sobre integració laboral de persones amb discapacitat, o si és el cas, d'estar-ne exempt.  
3. La presentació de la sol·licitud per part del beneficiari de la subvenció comportarà l'autorització a la Conselleria d'Empresa, Universitat i Ciència perquè esta, a l'efecte que el sol·licitant acredite el compliment de les seues obligacions tributàries i amb la Seguretat Social en els termes establits en l'Orde de 30 de maig de 1996, puga demanar:  
. De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
. De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
. Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
5. Els sol·licitants podran executar els projectes una vegada presentada la sol·licitud, o les sol·licituds, sense esperar que la concessió de l'ajuda es produïsca i sense que això prejutge la decisió que finalment s'hi adopte.  
6. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 28 de febrer del 2006.  
Article 5. Criteris d'avaluació de les sol·licituds  
1. Independentment dels criteris específics que es fixen per a cada tipus d'ajuda, s'establixen amb caràcter general els següents:  
. Incidència del projecte en la modernització del comerç interior.  
. Nombre de comerciants afectats per l'actuació.  
. Nivell d'execució de les actuacions subvencionades aconseguit per l'entitat sol·licitant en convocatòries anteriors.  
. Circumstàncies excepcionals de caràcter territorial i/o sectorial.  
2. En el cas d'ajudes a empreses i si es produïra empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present orde, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana  
Article 6. Resolució de la concessió d'ajudes  
1. La Direcció General d'Indústria i Comerç podrà demanar al sol·licitant l'aportació addicional d'altres documents, o dades aclaridores, que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el conseller d'Empresa, Universitat i Ciència dictarà una resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. En aquells supòsits en què concórreguen circumstàncies excepcionals de caràcter sectorial o territorial es podrà autoritzar la concessió d'ajudes que superen els límits establits amb caràcter general per a cada una d'elles en la present orde; i es respectaran, en tot cas, les dotacions pressupostàries corresponents. La resolució serà motivada.  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de l'acabament del termini de presentació de sol·licituds.  
5. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. Les subvencions concedides seran publicades en el Diari Oficial de la Generalitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
8. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant l'òrgan que va dictar l'acte, en el termini d'un mes, comptador des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació de la resolució corresponent.  
Article 7. Resolució d'incidències  
L'òrgan competent per a la concessió de les ajudes previstes en la present orde resoldrà les incidències que es produïsquen després de l'esmentada concessió, i en especial els supòsits de:  
. Canvis de titularitat.  
. Canvis d'ubicació.  
. Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
. Modificacions justificades del projecte inicial.  
. Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
Article 8. Control de les accions  
1. La Direcció General d'Indústria i Comerç realitzarà el control i seguiment de les accions a través de les comprovacions que considere necessàries.   
2. La Direcció General d'Indústria i Comerç en els supòsits en què ho estime procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè col·labore en la redacció o l'execució, o assumisca la direcció tècnica de la realització, a la finalitat de la qual cosa el beneficiari estarà obligat, quan així ho determine la corresponent resolució de concessió de l'ajuda, a informar a eixe centre directiu de l'inici de les actuacions.  
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda. Serà també admissible la realització de pagaments parcials, d'acord amb el que establixen les dites resolucions de concessió.  
2. A l'efecte del que establix el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins al 16 d'octubre del 2006, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) Factures i la resta de documents justificatius de la despesa efectuada, expedits d'acord amb la normativa vigent, o nòmines salarials i documents de cotització a la Seguretat Social, quan es tracte de despeses de personal. No obstant això, quan es tracte de despeses realitzades per les corporacions locals, serà suficient a estos efectes la presentació dels corresponents certificats de contracció de la despesa, expedits per l'interventor o el secretari, en què conste l'acord de reconeixement de l'obligació per l'òrgan competent.   
b) En les subvencions per a inversions que hagueren necessitat projecte tècnic, es presentaran els corresponents certificats d'obra. Quan es tracte d'inversions realitzades per les corporacions locals, estos certificats es presentaran acompanyades dels certificats de contracció de la despesa a què es referix el paràgraf anterior.  
c) Si és el cas, acreditació d'import, procedència i aplicació dels fons propis i d'altres subvencions o recursos amb què, a més de la subvenció, hagen sigut finançades les actuacions: mitjançant la presentació de certificat expedit per l'interventor o el secretari, en el cas de les corporacions locals, i de declaració responsable en la resta de beneficiaris.  
d) Acreditació, si és el cas, del compliment de les obligacions i condicions que s'hagueren establit en la resolució.  
e) En el cas de suport a la realització d'estudis caldrà també aportar-ne còpia.  
f) En el cas d'ajudes en matèria de formació i foment de noves tècniques comercials, s'adjuntarà memòria de l'activitat exercida, així com un llistat dels assistents a l'acció formativa o viatge amb indicació del DNI, l'activitat que exercixen en el sector comercial i el nom i la ubicació de l'empresa o l'entitat a què pertanyen. En les factures corresponents a viatges, haurà de constar el nombre de persones a les quals es presta el servici (de desplaçament, allotjament, etc.).  
g) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
3. Amb caràcter general, no serà subvencionable l'IVA satisfet per l'adquisició de béns o servicis, i en general qualsevol impost pagat pel beneficiari.   
No serà aplicable el que disposa el paràgraf anterior en els supòsits de realització d'activitats de promoció, promogudes per entitats sense ànim de lucre quan l'import de la subvenció en cobrisca la totalitat del cost, sempre que el beneficiari acredite la no-subjecció a l'impost o l'exempció, o que l'import de l'impost forme part del cost de l'actuació subvencionable, i no serà susceptible de recuperació o compensació. Tampoc serà aplicable al supòsit previst en la secció 5a del capítol II i en el capítol III del títol III, en el cas que el beneficiari siga una entitat local.  
4. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a l'acabament del període de justificació. Quan es tracte d'entitats locals territorials, s'acreditarà que la despesa ha assolit la fase «O» en els seus pressupostos.  
Article 10. Obligacions del beneficiari  
Són obligacions del beneficiari:  
. Realitzar l'activitat que fonamenta la concessió de la subvenció.   
. Acreditar la realització de l'activitat, així com el compliment dels requisits i les condicions que determinen la concessió de l'ajuda.  
. Sotmetre's a les actuacions de control financer que corresponen a la Intervenció General de la Generalitat i, si és el cas, dels òrgans competents del Fons Europeu de Desenvolupament Regional, en relació amb les ajudes concedides.  
. Fer constar de manera explícita, en la difusió de les accions subvencionades, en la forma que es determine en la resolució de concessió, el suport de la Conselleria d'Empresa, Universitat i Ciència i, si és el cas, del Fons Europeu de Desenvolupament Regional. Quan el beneficiari siga una entitat local o una empresa pública o mixta i es realitzen inversions, durant l'execució d'estes això anterior es materialitzarà també per mitjà de la instal·lació de tanques o cartells.   
. Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i els terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, després de la presentació de la sol·licitud, si en conjunt excedixen els límits establits, podrà originar la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
TÍTOL II  
Ajudes a la realització d'estudis i investigacions  
sobre el sector comercial  
Article 12. Beneficiaris  
Podran accedir a les ajudes contingudes en el present títol les entitats públiques, entitats locals territorials, empreses públiques i mixtes, associacions empresarials i fórmules de comerç associat o integrat.  
Article 13. Accions susceptibles de suport  
Les ajudes aniran dirigides a la realització d'activitats d'estudi i investigació referides a l'àmbit de la Comunitat Valenciana, que tinguen com a objecte el sector comercial o processos de comercialització sobre els aspectes que a continuació s'indiquen, així com a la difusió dels resultats:  
1. L'anàlisi, el diagnòstic, la determinació d'estratègies i les inversions a desenvolupar en actuacions territorials d'inspiració comercial.  
2. L'anàlisi de les estructures i els processos de comercialització d'àmbits geogràfics o sectorials concrets.  
3. L'anàlisi de la conjuntura i de les tendències d'evolució en qüestions de contingut comercial d'àmbits geogràfics o sectorials concrets.  
4. L'obtenció de coneixement sobre qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.  
Article 14. Condicions específiques de les accions  
1. En els estudis sectorials s'analitzaran suficientment les condicions de la producció, la distribució i el consum i s'investigaran les seues relacions.  
2. En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinents.  
3. En tot cas, els estudis hauran de ser realitzats per empreses o institucions externes a l'entitat sol·licitant.  
Article 15. Criteris d'avaluació  
1. Es prendrà en consideració la incidència sectorial i/o territorial de l'estudi, així com la seua aplicació a projectes en matèria d'ordenació o modernització del comerç.  
2. Per al suport dels estudis de base territorial es tindrà en compte la correlació amb les actuacions incloses en el Pla d'Acció Territorial del Comerç (PATECO), i la seua realització s'ajustarà, en tot cas, a les directrius i metodologies que emanen del dit pla.  
3. En les sol·licituds d'anàlisi de conjuntura es donarà preferència a aquelles que estiguen avalades per centres d'investigació comercial de prestigi reconegut, així com les que asseguren, pels propis mitjans, la continuïtat suficient de les investigacions.  
Article 16. Modalitat i quantia de les ajudes  
Les ajudes consistiran en la concessió de subvencions, d'acord amb les quanties següents:  
a) Subvenció, que podrà arribar fins a l'import total del seu cost per als supòsits de realització d'estudis de base territorial esmentats en el punt 1 de l'article 13.  
b) Subvenció de fins un 70 per cent del seu cost per als supòsits de realització i/o difusió dels estudis previstos en els punts 2 i 4 de l'article 13.  
c) Subvenció de fins un 75 per cent del seu cost per als supòsits de realització d'estudis de conjuntura a què es referix el punt 3 de l'article 13. Este percentatge de subvenció podrà elevar-se fins al 100 per cent en els casos en què el beneficiari assegure, per mitjà de declaració responsable, el manteniment, a costa seua, de les investigacions per un termini no inferior als cinc anys següents.  
Article 17. Presentació de sol·licituds  
1. Les sol·licituds per a l'obtenció de les ajudes a què es referix el present títol es presentaran, amb caràcter previ a la realització de l'estudi de què es tracte, acompanyades, a més de la documentació establida amb caràcter general, de la següent que corresponga:  
1.1. Les entitats locals territorials i altres entitats públiques hauran d'aportar certificat de l'acord de l'òrgan competent de l'entitat o les entitats sol·licitants en què indique la voluntat de realitzar l'estudi i de sol·licitar la subvenció.  
1.2. Les empreses de titularitat pública o mixta podran substituir el certificat de l'acord de l'òrgan competent previst en l'apartat anterior per sol·licitud del president del consell d'administració o conseller delegat, i hauran de presentar, a més de l'anterior, acreditació de la participació de l'entitat pública en el seu capital mitjançant certificat del secretari del consell d'administració.  
1.3. Les associacions empresarials i fórmules de comerç associat o integrat hauran d'aportar acord previ del corresponent òrgan de govern de realització de l'estudi.  
2. La memòria descriptiva de la realització de l'estudi o investigació haurà d'incloure necessàriament la precisió dels objectius que es perseguixen, la identificació de les fonts d'informació que s'utilitzaran, la metodologia a desenvolupar i els terminis previstos per a la seua execució.  
TÍTOL III  
Ajudes a la dinamització comercial  
CAPÍTOL I  
Disposicions generals  
Article 18. Beneficiaris  
Podran accedir a les ajudes incloses en el present títol:  
1. Les entitats locals territorials, empreses públiques i mixtes, excepte per a les accions previstes en la secció 4a del capítol II d'este títol.  
2. Les associacions empresarials i fórmules de comerç associat d'àmbit territorial i/o espacial amb personalitat jurídica pròpia per a les actuacions esmentades en l'article 22 apartat 1, article 23 punt 4 i seccions 3a i 4a del capítol II d'este títol.   
Article 19. Condicions específiques de les accions  
1. No es prendran en consideració, als efectes del càlcul de la inversió susceptible de suport, en cap dels conceptes reflectits en este títol, les despeses de reparació o substitució, llevat que siguen conseqüència de la realització d'altres inversions considerades susceptibles de suport. Així mateix, no seran susceptibles de suport les inversions en modernització o creació d'infraestructures que no tinguen repercussió directa en l'activitat comercial.  
2. No podrà concedir-se, per a la mateixa finalitat, ajudes a equipaments i espais urbans subvencionats i que hagen assolit els límits reflectits en este capítol en el termini de deu anys, inclòs el de vigència d'esta orde, llevat que les inversions proposades formen part d'un projecte més ampli i siguen necessàries per a aconseguir l'homogeneïtzació de l'entorn urbà en què s'actua.  
Article 20. Presentació de sol·licituds  
A més de la documentació general esmentada en l'article 4 d'esta orde, en el cas de les ajudes previstes en les seccions 1a, 2a i 3a del capítol II i en el capítol III del present títol, haurà d'adjuntar-se a la sol·licitud formulada en imprés normalitzat el següent:  
a) Entitats locals territorials.  
. Certificat de l'acord de l'òrgan competent de l'entitat o les entitats sol·licitants en què s'indique la voluntat de sol·licitar la subvenció.   
. Documentació que acredite la disponibilitat del sòl o local si es pretén la realització d'inversions.  
. Memòria comercial que justifique l'actuació plantejada.  
. Document gràfic sobre l'estat actual, si es pretén la realització d'inversions.  
. Relació d'activitats econòmiques, titulars i situació, que estan ubicades en l'entorn/recinte en què es planteja actuar.  
. Informe tècnic o certificat que acredite el compliment, en el moment present o amb les inversions plantejades, de la normativa vigent en matèria higienicosanitària, si es pretén suport per a inversions en equipaments en els quals es realitza activitat comercial alimentària.  
. Informe tècnic o certificat, que acredite un nivell d'accessibilitat adequat, si es pretén la realització d'inversions.  
. Pla, proposta d'actuació, estudi previ o metodologia prevista, en aquelles ajudes que ho requerisquen, que en tot cas haurà de ser realitzat per empreses o institucions externes a l'entitat sol·licitant.  
b) Associacions empresarials i formes de comerç associat o integrat.  
A més de la documentació que s'indica en l'apartat a) d'este article, s'adjuntarà:  
. Relació de les activitats exercides pels seus membres.  
. Acreditació documental de la tramitació de les autoritzacions municipals que corresponga per a la realització de les inversions.  
. Així mateix, si les inversions es realitzen en espais de titularitat municipal s'hi haurà d'acreditar la conformitat de la corporació municipal.  
c) Empreses públiques i mixtes.  
A més de la documentació que s'indica en l'apartat a) d'este article s'adjuntarà:  
. Acreditació de la participació de l'entitat pública en el seu capital mitjançant certificat del secretari del consell d'administració.  
. Acreditació documental de la tramitació de les autoritzacions municipals que corresponga per a la realització de les inversions.  
. El certificat de l'acord de l'òrgan competent previst en l'apartat a) podrà substituir-se per sol·licitud del president del consell d'administració o conseller delegat.  
Article 21. Criteris d'avaluació  
Tindran la consideració d'accions preferents entre les previstes en les seccions 1a, 2a i 3a del capítol II del present títol:  
a) Les que tinguen com a objecte la realització de projectes d'inversió que responguen a les formulacions d'un pla general per a la revitalització comercial d'un municipi o zona concreta i/o a la racionalització, el desenvolupament i la modernització de les estructures o els processos de distribució o comercialització. Així mateix, i en els casos d'actuacions d'inspiració territorial, es valorarà la presència al municipi de què es tracte d'un gerent de centre urbà.  
b) Les que tinguen una incidència rellevant per a l'exercici de l'activitat comercial en l'entorn definit en el pla.   
c) Les que tinguen com a objecte la realització de projectes d'urbanisme comercial que plantegen inversions, en carrers o places, destinades a la millora de l'ús pels vianants prioritzant les que impliquen ampliació de l'espai d'ús exclusiu de vianants.  
Per a la determinació del percentatge i límit de l'ajuda, es valorarà el nombre de comerços en relació amb el total d'activitats afectades per la inversió en l'àmbit d'actuació proposat i la conformitat al projecte de totes les parts (comerciants, institucions, etc.) implicades en el recinte/entorn i en la seua gestió.  
CAPÍTOL II  
Propostes d'actuació en comerç urbà  
Secció 1a  
Actuacions en equipaments de comerç físicament  
 agrupat  
Article 22. Accions susceptibles de suport, quantia i condicions de les ajudes  
Les ajudes consistiran en la concessió de subvencions per a la realització de les accions següents d'acord amb els percentatges i límits que es reflectixen:  
1. Per a la implantació, modernització, ampliació, trasllat, equipament i/o elaboració de propostes d'actuació i definició de projectes de modernització integral de mercats i/o galeries comercials, de caràcter predominantment alimentari:  
a) Fins al 70 per cent, amb el límit de 10.000 euros, per a la redacció d'un projecte d'actuació que, amb l'anàlisi prèvia de la situació de partida i l'estudi de necessitats actuals i futures, determine les inversions i accions a desenvolupar per a aconseguir un funcionament viable, sense noves inversions, a mitjà termini. L'esmentada proposta almenys haurà de determinar:   
. Diagnòstic suficient del balanç de partida entre oferta i demanda.  
. Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament en el seu conjunt en relació amb el seu entorn.  
. Proposta de manual d'imatge de l'equipament que afecte almenys totes les zones comunes.  
. Proposta raonada i concreta sobre els punts següents:  
. Punts de venda a mantenir, mix comercial i distribució després de la inversió en l'equipament, tenint en compte en la reorganització de l'espai la concentració de l'oferta i la creació de nous servicis.  
. Instruments legals que regulen el funcionament d'acord amb les inversions a realitzar, així com l'ús i el manteniment posterior, amb definició del sistema de gestió que s'ha de seguir amb la participació dels comerciants.  
. Accions complementàries a desenvolupar per a assegurar la viabilitat de la inversió: formació, promoció comercial, implantació de nous servicis, etc.  
. Inversions a realitzar quant a: obra civil, equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades ho seran tenint en compte l'activitat econòmica a desenvolupar en els esmentats equipaments comercials i el seu manteniment futur.  
b) Fins al 60 per cent, amb el límit de 210.000 euros, de les inversions a realitzar com a conseqüència de la realització d'una proposta prèvia (que haurà d'aportar-se en cas de no estar en poder de la Conselleria) que complisca almenys els requisits esmentats en el punt a) d'este article.   
c) Fins al 40 per cent, amb un límit de 100.000 euros, del cost de les inversions en obra civil i/o equipament, sempre que afecten de forma directa l'estructura comercial i no es complisquen els requisits fixats en el punt anterior. Si hi ha proposta prèvia i ha sigut subvencionada per esta Conselleria seran susceptibles de suport únicament aquelles inversions que no entren en contradicció amb les especificacions que hi conté, ni dificulten o condicionen la seua aplicació futura.  
2. Per a l'adequació de les infraestructures específiques per a l'exercici de la venda no sedentària, es fixen els suports següents:  
a) Fins al 70 per cent, amb el límit de 6.000 euros, per a la definició d'un projecte d'actuació que especifique les inversions a realitzar en infraestructures per a l'ús com a mercats de venda no sedentària que es realitzen de forma periòdica (almenys setmanal) als centres urbans. La proposta haurà de considerar, almenys, els aspectes següents:  
. Dimensió i composició de l'oferta.  
. Ubicació i distribució de l'oferta.  
. Definició dels llocs i de les característiques a complir per l'espai en què s'ubique.  
. Determinació de les inversions necessàries per al desenvolupament harmònic i ordenat de l'activitat comercial.  
. Definició de les inversions complementàries com ara instal·lació elèctrica, lavabos i altres aspectes vinculats a l'activitat.  
L'activitat exercida en estos mercats no podrà estar vinculada a activitats sectorials, períodes festius o celebracions específiques.  
b) Fins al 60 per cent, amb el límit de 50.000 euros, de les inversions, vinculades directament a l'activitat comercial, a realitzar com a conseqüència de la redacció d'una proposta d'actuació que complisca els requisits fixats en l'apartat anterior (que haurà d'aportar-se en cas de no estar en poder de la Conselleria).   
Secció 2a  
Urbanisme en eixos comercials  
Article 23. Accions susceptibles de suport, quantia i condicions de les ajudes  
Les ajudes consistiran en la concessió de subvencions per a la realització d'inversions en urbanisme comercial destinades a la creació i/o modernització d'espais urbans adaptats a l'ús de vianants-comercial, tenint en compte que, a l'efecte del que establix este apartat serà requisit necessari que es realitze, en la zona a actuar, activitat comercial en la densitat que es reflectirà en cada apartat, mesurant la línia de façana en planta baixa (en l'estat que té en la data de presentació de la sol·licitud), excloent-hi vials i jardins, d'acord amb els percentatges i límits que es reflectixen:  
1) Fins al 70 per cent de les inversions destinades a la creació de recorreguts de vianants en entorns històrics comercials, amb alta densitat comercial i definits per elements catalogats com a béns historicoartístics protegits. Les subvencions preveuran, d'una banda la redacció del projecte de definició de l'entorn i del recorregut proposats, que podrà arribar en este cas al límit de 35.000 euros, i d'altra banda la realització de les inversions proposades en els tres anys següents al de la seua definició, amb un límit de 150.000 euros.   
La redacció de la proposta haurà d'incloure l'elaboració del següent:  
. Informe sobre la situació actual i justificació de la proposta raonada de l'entorn i recorregut de vianants presentat, que haurà d'incloure, a més, plans de cotes i nivells de la zona en què es pretén actuar, estudi de tràfic de vianants i rodat i de l'enllumenat que reflectisca les característiques actuals.  
. Documentació gràfica (plans i fotos).  
. Proposta tècnica concreta de les inversions a realitzar en la conversió en zona de vianants del recorregut definit. L'esmentada proposta podrà adoptar la forma de projecte tècnic.  
. Proposta de mesures a implantar, en l'àmbit públic i privat, quant a: manteniment i neteja, publicitat (tendals, para-sols, rètols, marquesines, etc.), ocupació de via pública, senyalètica, il·luminació, tractament de residus, càrrega i descàrrega, etc.  
2) Fins al 70 per cent, amb el límit de 210.000 euros, del cost de les inversions derivades de la realització de projectes per a l'adequació per a l'ús preferent de vianants d'espais urbans concrets, on hi haja almenys un 40 per cent d'activitat comercial i amb un espai, si és el cas, no superior a 4 metres d'amplària per a ús de vehicles. Amb esta finalitat haurà d'acreditar-se que hi ha ampliació de l'espai destinat a l'ús de vianants exclusiu i aportar una proposta tècnica de normes d'ús i manteniment de l'espai en què es proposa actuar, que haurà de tenir en compte almenys els aspectes següents: publicitat (tendals, para-sols, rètols, marquesines, etc.), senyalètica, il·luminació, tractament de residus, càrrega i descàrrega, etc.  
3) Fins al 40 per cent, amb el límit de 100.000 euros, de la realització d'inversions en pavimentació, senyalètica, enllumenat i mobiliari urbà, destinades a la millora de l'ús de vianants sempre que hi haja almenys un 25 per cent d'activitats comercials (en este cas en el mesurament s'exclouran també els edificis no susceptibles d'albergar activitat econòmica privada). Les inversions en pavimentació només seran susceptibles de suport quan impliquen una ampliació significativa de l'espai destinat a l'ús de vianants exclusiu.  
4) Fins al 70 per cent, amb el límit de 100.000 euros, per a l'actualització de la imatge externa dels establiments, associats a l'entitat sol·licitant, ubicats en carrers en què s'hagen realitzat inversions que impliquen l'ampliació significativa de l'espai de vianants exclusiu i mantinga activitat comercial en el 25 per cent dels locals.  
Secció 3a  
Actuacions derivades de l'elaboració, el desenvolupament i   
la gestió de plans estratègics d'actuació comercial  
Article 24. Tipus d'accions objecte de les ajudes  
1. Les ajudes recollides en la present secció tenen com a objecte possibilitar la realització de programes integrals de renovació dels centres comercials històrics dels municipis de la Comunitat Valenciana, facilitant la introducció de millores per a l'exercici de l'activitat comercial en estes zones, tant pel que fa a infraestructures com a gestió, després de la realització prèvia d'un pla estratègic d'actuació comercial, en col·laboració amb la Direcció General d'Indústria i Comerç que les determine.  
2. Les ajudes aniran destinades a la realització d'alguna de les següents accions específiques en àrees urbanes de centralitat comercial, ja siga en zones centrals o perifèriques:  
a) Elaboració de propostes puntuals i específiques d'actuació comercial per desplegar el pla estratègic inicial, que concreten la materialització de les estratègies i inversions determinades en el dit pla.   
b) Contractació de gerents de centres urbans, amb especial dedicació a l'activitat comercial, així com al desenvolupament i la gestió dels plans estratègics d'actuació comercial.  
c) Inversions derivades de l'adaptació de l'espai urbà a la seua funcionalitat comercial, definides en el pla inicial, o propostes específiques, que s'aportaran. Les esmentades propostes hauran de desenvolupar, justificar i concretar el contingut d'un àmbit, o actuació concret del pla estratègic i tenir la conformitat de la Direcció General d'Indústria i Comerç.  
d) Desenvolupament d'accions tendents a la fidelització i promoció per a atraure els consumidors a estos entorns.  
3. Amb caràcter excepcional, podran atendre's altres inversions proposades que, degudament justificades, sense que estiguen expressament previstes en els epígrafs anteriors, tinguen, segons el parer de la Direcció General d'Indústria i Comerç, una incidència rellevant per a l'exercici de l'activitat comercial en l'entorn definit en el pla. La resolució serà motivada.  
Article 25. Requisits i quantia de les ajudes  
Per a la seua consideració, caldrà que estiguen incloses les accions dins del pla estratègic inicial o en una proposta de desenvolupament específica.  
Les ajudes, com a màxim una per cada apartat de l'article 24, podran arribar fins al 60 per cent del cost de les accions previstes en el mateix article, IVA exclòs, amb el límit de 250.000 euros.  
Secció 4a  
Actuacions en foment destinat a fórmules de comerç  
associat d'àmbit territorial i/o espacial  
Article 26. Accions susceptibles de suport  
Les actuacions subvencionables hauran de tenir com a objecte:  
. La implantació i el manteniment de gabinets d'assessorament tècnic comercial que faciliten l'accés per part dels comerciants i/o de les associacions a activitats formatives, d'assessoria tècnica i gestió a l'engròs de servicis i que signifiquen un increment de la seua posició competitiva.   
. La realització d'actuació de fidelització, tant des d'un punt de vista zonal com sectorial, així com les de promoció per a la introducció i difusió de nous servicis.   
. La contractació de servicis externs que redunden positivament en la posició competitiva dels comerços associats i representen per a estos un valor afegit.  
. La inversió en equipament que millore la prestació de servicis als associats.  
Article 27. Modalitat i quantia de les ajudes   
a) Gabinets d'assessorament tècnic comercial. Podran accedir a estes ajudes les organitzacions de comerciants que acrediten que el dit servici arriba directament a un mínim de 10 associacions que sumen un total de com a mínim 250 comerciants associats. Així mateix, caldrà presentar programa d'actuacions per a 3 anys que justifique la necessitat del dit servici.  
Els conceptes subvencionables podran ser els següents:  
a.1) Despeses de personal que se'n deriven de la implantació i el manteniment. Per este concepte es podran concedir subvencions de fins al 50 per cent del cost total, inclosa la quota empresarial de les cotitzacions a la Seguretat Social, amb un límit de 18.000 euros per entitat i any.  
a.2) Despeses de lloguer del local en què s'ubique el gabinet. Per este concepte es podran concedir subvencions de fins al 50 per cent, amb un límit de 3.000 euros per entitat i any.  
b) Campanyes de fidelització. Les campanyes podran ser subvencionades fins al 50 per cent del cost real. Este percentatge podrà superar-se mitjançant una resolució motivada quan el seu àmbit d'aplicació siga el de la totalitat del territori de la Comunitat Valenciana, o quan es tracte de zones afectades per situacions concretes de crisi. Per a accedir a esta ajuda, caldrà presentar una memòria detallada de les actuacions a desenvolupar, amb indicació dels terminis i objectius previstos.  
c) Contractació de servicis externs. La contractació dels esmentats servicis podrà ser subvencionada amb un percentatge de fins al 50 per cent del cost efectiu, amb un límit de 18.000 euros per entitat i any.   
d) Inversions en equipament que millore la prestació de servicis. Per este concepte es podran concedir subvencions de fins al 50 per cent, amb un límit de 6.000 euros per entitat i any, i caldrà que el sol·licitant justifique documentalment que el dit servici arriba directament a un mínim de 10 associacions i 250 comerciants associats.  
Article 28. Criteris d'avaluació  
Per a la concessió de les ajudes sol·licitades i per a la determinació de la quantia, es valoraran, a més dels criteris previstos amb caràcter general en l'article 5, els aspectes següents:  
a) La repercussió del projecte en la modernització del sector comercial.  
b) El grau d'implantació territorial i/o sectorial de l'entitat sol·licitant.  
c) El nombre d'associacions i/o gremis afiliats, així com el nombre de comerciants associats a cadascun.  
d) El programa d'activitats presentat per a l'exercici en curs.  
e) La trajectòria de l'entitat sol·licitant en l'execució en convocatòries d'ajudes anteriors.  
f) Per a la contractació de servicis externs, la inclusió de l'activitat dins d'un pla estratègic d'actuació.  
g) Per a campanyes de fidelització, l'extensió a tota la Comunitat Valenciana o a zones afectades per situacions concretes de crisi.  
Article 29. Presentació de sol·licituds  
Les sol·licituds per a l'obtenció de les ajudes a què fa referència el present capítol, es presentaran acompanyades, a més de la documentació establida amb caràcter general, de la següent:   
a) Certificat del secretari en el qual conste en la data de la sol·licitud el nombre d'associacions i/o gremis associats, així com la relació actualitzada d'afiliats a cada una de les associacions i/o gremis en esta mateixa data.  
b) Annex estadístic.  
c) Programa d'activitats per a l'exercici en curs.  
d) Relació del personal contractat, així com memòria de les funcions que hi realitzen i dels mitjans tècnics de què disposen en la data la sol·licitud, així com programa d'actuacions per a tres anys, en el cas que se sol·licite l'ajuda prevista en l'article 27 a).  
e) Pla estratègic d'actuació, en el supòsit previst en l'article 27 c).  
Secció 5a  
Agències per al foment d'iniciatives comercials  
Article 30. Condicions específiques de les accions  
Les actuacions de les agències per al foment d'iniciatives comercials tenen com a objecte:  
1. La prestació de servicis al sector comercial.  
2. La coordinació i realització d'actuacions de promoció de les àrees comercials urbanes.  
3. La realització d'activitats que tinguen com a objecte:  
a) L'accés i gestió d'informació especialitzada i l'accés a bases de dades en matèria de comerç.  
b) L'actualització de dades del comerç local.  
c) La realització de viatges de coneixement d'experiències comercials.  
d) La realització de jornades tècniques.   
e) La implantació i actualització de la marca AFIC en el seu àmbit de competència.  
f) L'actualització i el manteniment de programes i eines telemàtiques de gestió.  
g) El desenvolupament d'actuacions en matèria de qualitat.  
h) El desplaçament dels tècnics de les AFIC a les activitats esmentades.  
i) La formació específica dels tècnics de les AFIC.  
4. La potenciació de sistemes informàtics que possibiliten la connexió en xarxa de les agències per al foment d'iniciatives comercials entre si o amb altres organismes o centres de gestió, directament relacionats amb el sector de la distribució comercial i que comporte una millora en la gestió i prestació de servicis.  
Article 31. Modalitats i quantia d'ajudes  
1. Per a les agències certificades amb la norma UNE-EN-ISO 9001:00 específica de la xarxa AFIC:  
a) Despeses de personal de les agències per al foment d'iniciatives comercials (AFIC). Subvencions de fins al 70 per cent del cost efectiu, amb un límit de 12.000 euros.  
b) Actuacions de promoció i animació de les àrees comercials urbanes. Subvencions de fins al 50 per cent del cost.   
c) Realització d'activitats genèriques de la xarxa AFIC. Per a l'execució i la posada en pràctica d'aquelles activitats comunes a la xarxa AFIC que tinguen com a objecte la consecució dels fins previstos en l'apartat 3) de l'article anterior, es podran concedir subvencions de fins al 100 per cent del cost efectiu.  
d) Equipament informàtic de la xarxa AFIC. A este efecte es podran concedir subvencions de fins al 100 per cent del cost efectiu.  
2. Per a les agències associades (no certificades amb la norma UNE-EN-ISO 9001:00 específica de la xarxa AFIC):  
Realització d'activitats genèriques de la xarxa AFIC que tinguen com a objecte l'actualització i el manteniment de programes i eines telemàtiques de gestió, el desenvolupament d'actuacions en matèria de qualitat, la formació i el desplaçament dels tècnics de les AFIC. Per a les activitats esmentades es podran concedir subvencions de fins al 100 per cent del cost efectiu.  
Article 32. Criteris d'avaluació  
Per a la concessió de les ajudes sol·licitades i per a la determinació de la quantia, es valoraran, a més dels criteris previstos amb caràcter general en l'article 5, els aspectes següents:  
a) La repercussió del projecte en la modernització del comerç local.  
b) La densitat comercial del municipi (o municipis) de l'entitat sol·licitant.  
c) L'existència d'estudis estratègics comercials promoguts pel sol·licitant.  
d) La inclusió en el sistema de qualitat de la xarxa AFIC.  
e) La trajectòria de l'entitat sol·licitant en l'execució en convocatòries d'ajudes anteriors.  
f) El programa d'activitats presentat per a l'exercici en curs.  
Article 33. Presentació de sol·licituds  
Les sol·licituds per a l'obtenció de les ajudes a què es referix el present capítol, es presentaran acompanyades, a més del que s'establix amb caràcter general, del certificat de l'acord de l'òrgan competent de l'entitat en què s'indique la seua voluntat de sol·licitar la subvenció.  
CAPÍTOL III  
Propostes d'actuació en comerç rural  
Article 34. Accions susceptibles de suport  
1. Les ajudes aniran destinades a la realització de les següents actuacions específiques en municipis o nuclis de població del medi rural de la Comunitat Valenciana:  
a) Elaboració de projectes tècnics i execució d'obres i inversions necessàries per a la implantació i/o adaptació a la seua funcionalitat de l'espai on es pretenga desenvolupar l'activitat de venda de productes d'alimentació i complementaris de caràcter no sedentari, amb especial atenció a la dotació de servicis comuns com ara subministrament d'aigua, d'energia elèctrica etc. I totes les inversions que calguen perquè l'activitat comercial es desenvolupe amb estricte compliment de totes les reglamentacions, així com en condicions competitives quant a imatge i instal·lacions.  
b) Adequació de local comercial i el seu equipament per a destinar-lo a la venda d'alimentació, sempre que no hi haja oferta comercial concurrent en la població.  
2. Per a les inversions previstes en l'apartat a) serà requisit necessari que la població siga inferior a 3.000 habitants, i a 500 per a les fixades en l'apartat b).  
Article 35. Quantia de les ajudes  
Les ajudes previstes en este capítol podran arribar fins al 100 per cent del cost en la contractació externa de la redacció del projecte, o projectes tècnics, i direcció d'obra necessaris per a l'execució de la inversió i del cost d'execució, ambdós IVA inclòs, amb un límit de 4.000 euros per a la redacció de projectes i direcció d'obra, i de 60.000 euros per a l'execució d'inversions previstes en l'article 34.   
TÍTOL IV  
Suport a la cooperació i integració comercial  
CAPÍTOL I  
Accés a les noves tecnologies  
Article 36. Beneficiaris  
Podran accedir a les ajudes incloses en el present capítol les associacions empresarials i fórmules de comerç associat.  
Article 37. Accions susceptibles de suport  
1. Seran accions susceptibles de suport:  
a) La creació de xarxes de comunicació que possibiliten la interconnexió en xarxa de les associacions entre si i/o amb els seus comerciants, així com amb altres organismes o centres de gestió directament relacionats amb el sector de la distribució comercial, i que faciliten les tasques d'assessorament,   
b) La posada en funcionament de plataformes que faciliten el comerç electrònic.  
2. Podran concedir-se subvencions de fins al 70 per cent, amb un límit de 30.000 euros, de la inversió necessària per a la posada en marxa i el desenvolupament dels dits projectes.  
Article 38. Presentació de sol·licituds  
Les sol·licituds per a l'obtenció de les ajudes a què fa referència este capítol es presentaran acompanyades, a més de que s'establix amb caràcter general, del certificat del secretari en el qual conste en la data de la sol·licitud el nombre d'associacions i/o gremis associats, així com la relació actualitzada d'afiliats a cada una de les associacions i/o gremis en esta mateixa data.  
Article 39. Criteris d'avaluació  
Per a la concessió de les ajudes sol·licitades i per a la determinació de la quantia es valorarà:  
a) La repercussió del projecte en la modernització del sector comercial.  
b) El grau d'implantació de l'entitat sol·licitant.  
c) El nombre d'associacions i/o gremis afiliats, així com el nombre de comerciants associats a cadascun.  
CAPÍTOL II  
Accions d'informació, comunicació i promoció  
Article 40. Beneficiaris  
Podran accedir a les ajudes incloses en el present capítol les associacions empresarials i fórmules de comerç associat.  
Article 41. Accions susceptibles de suport  
1. Les actuacions subvencionables hauran de tenir com a objecte la realització d'actuacions tendents a la promoció del sector comercial del seu àmbit de competència, així com a la realització de campanyes d'informació i comunicació.   
2. Podran concedir-se subvencions:  
a) Per a l'elaboració de manuals de comunicació, identitat corporativa i marques pròpies, fins al 70 per cent, amb un límit de 12.000 euros per entitat i any.  
b) Per a la realització de campanyes de promoció de productes i d'informació i comunicació de servicis, fins al 50 per cent, amb un límit de 12.000 euros per entitat i any.  
Article 42. Presentació de sol·licituds  
Les sol·licituds per a l'obtenció de les ajudes a què fa referència este capítol es presentaren acompanyades, a més del que s'establix amb caràcter general, del certificat del secretari en el qual conste en la data de la sol·licitud, el nombre d'associacions i/o gremis associats, així com la relació actualitzada d'afiliats a cada una de les associacions i/o gremis en esta mateixa data.  
Article 43. Criteris d'avaluació  
Per a la concessió de les ajudes sol·licitades i per a la determinació de la quantia es valorarà:  
a) La repercussió del projecte en la modernització del sector comercial.  
b) El grau d'implantació de l'entitat sol·licitant.  
c) El nombre d'associacions i/o gremis afiliats, així com el nombre de comerciants associats a cadascun.  
CAPÍTOL III  
Creació de centrals de compra  
Article 44. Beneficiaris  
Podran accedir a les ajudes incloses en el present capítol les associacions empresarials i fórmules de comerç associat.  
Article 45. Accions susceptibles de suport  
Serà susceptible de suport la creació d'estructures interempresarials de cooperació de caràcter comercial, o la potenciació de les que hi ha, i de millora de la logística, destinades a promoure la competitivitat de la PIME a través de l'aprofitament conjunt dels avantatges i les sinergies generades en els processos de col·laboració.  
Article 46. Modalitat i quantia de les ajudes  
Les ajudes consistiran en la concessió de subvencions d'acord amb la quantia i per a les modalitats que a continuació s'indiquen:  
a) Estudi previ que definisca la viabilitat del projecte i la posada en funcionament. Es consideraran susceptibles de suport les despeses corrents necessàries per a la constitució de l'esmentada estructura interempresarial. Es podran concedir ajudes de fins al 70 per cent, amb un límit de 15.000 euros per entitat i any.  
b) Inversions en equipament, millora de la logística i les comunicacions derivades d'estudi previ i que tinguen repercussió en les PIME vinculades. Es podran concedir ajudes de fins al 50 per cent, amb un límit de 90.000 euros per entitat i any.   
Article 47. Criteris d'avaluació  
Per a la concessió de les ajudes sol·licitades i per a la determinació de la quantia es valorarà:  
a) La repercussió de l'actuació en la modernització del sector comercial.  
b) El grau d'implantació de l'entitat sol·licitant.  
c) El nombre de comerciants afectats per l'actuació.  
CAPÍTOL IV  
Formació i accés a noves tècniques comercials  
Article 48. Beneficiaris  
1. Podran accedir a les ajudes previstes en el present capítol les entitats públiques o entitats privades sense ànim de lucre, així com les empreses de titularitat pública o mixta que pretenguen la realització d'activitats formatives que per les pròpies característiques no s'ajusten als requisits establits pel Fons Social Europeu.  
2. Així mateix, podran accedir a estes ajudes altres formes associades o integrades de comerciants.  
Article 49. Accions susceptibles de suport  
Les ajudes regulades pel present capítol tenen com a objecte elevar la capacitació tècnica i professional dels agents del sectori i millorar la preparació tècnica i professional dels comerciants, facilitant l'assimilació de les noves tecnologies i tècniques de gestió, així com l'adaptació del sector a les noves tendències, i es destinaran a la realització de les activitats següents:  
a) Jornades tècniques, taules redones, conferències i congressos, realitzats a la Comunitat Valenciana, que aprofundisquen en temes monogràfics, o tracten aspectes fonamentals de la distribució comercial, facilitant la presa de contacte i la posada en comú dels coneixements i les experiències dels distints estaments interessats en el sector.  
b) Viatges que donen a conéixer, entre els empresaris o professionals del sector que exercisquen la seua activitat a la Comunitat Valenciana, pràctiques o experiències comercials que estiguen implantades, amb èxit contrastat, en altres ciutats o països.  
c) Ajudes per a la investigació sobre aspectes de la distribució, assistència a cursos d'especialització o a accions formatives puntuals que es desenvolupen fora del territori de la Comunitat Valenciana.  
Article 50. Criteris d'avaluació   
Per a la concessió de les ajudes sol·licitades i per a la determinació de la quantia es tindrà en compte l'adequació als objectius i les finalitats de la present orde, la naturalesa i característiques de les accions proposades, els destinataris sobre els quals incidixen, el grau possible d'impacte positiu en el sector, el col·lectiu o el territori corresponent i l'experiència anterior en accions semblants.  
Article 51. Modalitat i quantia de les ajudes  
Les ajudes establides en el present capítol podran arribar fins al 70 per cent del pressupost estimat.  
Article 52. Presentació de sol·licituds  
Les sol·licituds per a l'obtenció de les ajudes es presentaran amb anterioritat a la data prevista per a l'inici de l'activitat. En les dites sol·licituds figuraran el període de realització del projecte i els destinataris, i en les que fan referència a les accions incloses en els apartats a) i b) de l'article 49, es farà constar, a més, les dates d'inici, acabament, horari i programa.  
TÍTOL V  
Ajudes en matèria de promoció de fires comercials  
de la Comunitat Valenciana  
Article 53. Beneficiaris  
Podran acollir-se a les ajudes previstes en este títol les institucions firals de la Comunitat Valenciana, les entitats locals territorials i altres entitats públiques o privades sense ànim de lucre que organitzen fires comercials sempre que complisquen els requisits establits en els articles 3 i 7 del Decret 40/1998, de 31 de març, del Govern Valencià, sobre Fires Comercials de la Comunitat Valenciana.  
Article 54. Accions susceptibles de suport  
Les ajudes es destinaran a atendre les despeses derivades de les accions de promoció del certamen o manifestació firal, com ara publicitat en mitjans de comunicació, material de promoció, edició de catàlegs, organització d'actes de presentació de la fira, despeses derivades de la captació de visitants professionals (allotjament i desplaçament) i altres despeses de promoció del certamen o de la institució firal.  
Article 55. Criteris d'avaluació  
Per a la concessió de les ajudes i per a la determinació de la quantia es tindran en compte, entre altres aspectes:  
. Les característiques de l'acció.  
. La incidència sectorial i territorial.  
. L'evolució de la manifestació firal.  
. L'esforç de promoció realitzat en anteriors edicions.  
Article 56. Modalitat i quantia de les ajudes  
La quantia de les ajudes destinades a les accions previstes en el present títol no podrà excedir el 75 per cent del cost dels conceptes susceptibles d'ajuda.  
DISPOSICIONS ADDICIONALS  
Primera  
La concessió de les ajudes previstes en esta orde estarà condicionada a l'existència de crèdit adequat i suficient en els pressupostos de la Generalitat per a l'exercici 2006. A més a més, la concessió de les ajudes a la inversió, que tinguen caràcter plurianual, estarà subordinada a l'existència de crèdit adequat i suficient en les successives lleis de pressupostos de la Generalitat.  
Per complir el que s'ha previst en l'article 47.11 del Text Refós de la Llei d'Hisenda Pública i d'acord amb el que s'establisca en la Llei de Pressupostos de la Generalitat per al 2006, per orde de la Conselleria d'Empresa, Universitat i Ciència es faran públics les línies de crèdit i l'import global màxim destinat a la concessió de les ajudes previstes en la present disposició.  
Les ajudes previstes en la secció 1a, 2a i 3a del capítol II i el capítol III del títol III de la present orde podran estar cofinançades pel Fons Europeu de Desenvolupament Regional.  
Segona  
En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponguen.  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
DISPOSICIONS FINALS  
Primera  
Es faculta el secretari autonòmic d'Empresa per a dictar les resolucions necessàries per al desplegament, l'eficàcia i l'execució de la present orde.  
Segona  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 30 de desembre del 2005  
El conseller d'Empresa, Universitat i Ciència,  
JUSTO NIETO NIETO